सवाल पूछता रहूंगा; चेन्नई-कोलकाता में वर्ल्ड कप खेलना चाहता है PAK
Dainik Bhaskar Morning News and Latest Headlines; Here are today's top stories for you On Dainik Bhaskar. राहुल बोले- चाहे जेल में डाल दें, सवाल पूछता रहूंगा:वायनाड में कहा- सांसदी-घर छीना, पीछे पुलिस लगा दी, मुझे फर्क नहीं पड़ता - चेन्नई-कोलकाता में वर्ल्ड कप मैच खेलना चाहता है PAK:ICC को बताई अपनी पसंद, BCCI को लेना है अंतिम फैसला
नमस्कार,
संसद सदस्यता जाने के बाद पहली बार राहुल गांधी अपने संसदीय क्षेत्र वायनाड पहुंचे। उन्होंने कहा, 'भाजपा सांसद का टैग छीन सकती है, पद और घर ले सकती है। जेल में भी डाल सकते हैं, लेकिन मुझे इससे फर्क नहीं पड़ता। मैं सवाल पूछना जारी रखूंगा। वे मुझे वायनाड के लोगों का प्रतिनिधित्व करने से नहीं रोक सकते।'
राहुल ने कहा, 'भाजपा के मंत्रियों ने संसद में मेरे बारे में झूठ बोला। मैं स्पीकर के पास भी गया लेकिन फिर भी मुझे बोलने नहीं दिया गया। ‌BJP ने मुझे संसद से अयोग्य घोषित कर दिया, मेरा घर ले लिया।'
वहीं, प्रियंका गांधी ने कहा कि देश के मंत्री, सांसद और PM एक नागरिक को परेशान कर रहे हैं, क्योंकि उनके पास राहुल के सवालों के जवाब नहीं है।
उधर, पाकिस्तान क्रिकेट बोर्ड (PCB) ने ICC को वनडे क्रिकेट वर्ल्ड कप के मैचों के लिए अपनी पंसद बताई है। पाकिस्तान चाहता है उसके मैच का आयोजन कोलकाता और चेन्नई में किया जाए। हालांकि, आखिरी फैसला BCCI को लेना है। इस साल अक्टूबर से नवंबर के बीच वनडे क्रिकेट वर्ल्ड कप होना है। भारत पहली बार पूरे वर्ल्ड कप की मेजबानी कर रहा है। इसके लिए देश के 12 वेन्यू शॉर्टलिस्ट किए गए हैं।
आज के प्रमुख इवेंट्स, जिन पर रहेगी नजर
बड़ी खबरें, जो आपको अपडेट रखेंगी...
1. राहुल बोले- सवाल पूछता रहूंगा, प्रियंका ने कहा- पूरी सरकार एक शख्स को बचा रही
राहुल गांधी ने अपने संसदीय क्षेत्र वायनाड में कहा कि मैं सवाल पूछना जारी रखूंगा। उधर, प्रियंका गांधी ने कहा कि देश के मंत्री, सांसद और PM एक नागरिक को परेशान कर रहे हैं, क्योंकि उनके पास राहुल के सवालों के जवाब नहीं है। पूरी सरकार एक शख्स को बचाने में लगी है जिसका नाम है गौतम अडाणी। राहुल ने शनिवार 8 अप्रैल को एक ट्वीट में अडाणी मुद्दे पर सवाल उठाए थे।
ट्वीट में लिखा था- सच्चाई छिपाते हैं, इसलिए रोज भटकाते हैं। अडाणी की कंपनियों में 20,000 करोड़ रुपए बेनामी पैसे किसके हैं?
अडाणी ग्रुप ने सोमवार को राहुल के आरोपों का जवाब दिया। ग्रुप ने कहा- साल 2019 से अब तक ग्रुप की कंपनियों ने अपनी हिस्सेदारी बेचकर 2.87 बिलियन डॉलर (23,525 करोड़ रु.) जुटाए, जिनमें से 2.55 बिलियन डॉलर (20,902 करोड़ रु.) फिर से बिजनेस में लगाया गया।
पढ़ें पूरी खबर...
2. पायलट का अनशन 5 घंटे में खत्म, बोले- सालभर से CM से भ्रष्टाचार पर एक्शन की मांग कर रहा था
राजस्थान के पूर्व डिप्टी CM सचिन पायलट का अपनी सरकार के खिलाफ एक दिन का अनशन 5 घंटे में ही खत्म हो गया। पायलट ने कहा कि मैंने सिर्फ करप्शन पर कार्रवाई के मकसद से अनशन रखा था। अगर बात संगठन की होती तो मैं संगठन से बात करता। साल भर से मैं मुख्यमंत्री से मांग कर रहा था। करप्शन के खिलाफ हमारा संघर्ष जारी रहेगा, हम चाहते हैं कि देश और प्रदेश में स्वच्छ राजनीति हो।
अनशन स्थल पर लगे पोस्टरों में न राहुल-सोनिया का फोटो दिखा, न ही कांग्रेस का सिंबल। केवल महात्मा गांधी की फोटो नजर आई। इधर, पायलट के अनशन शुरू होने के बाद CM अशोक गहलोत ने वीडियो मैसेज जारी कर एक बार फिर मिशन 2030 की बात दोहराई। उन्होंने कहा- मैंने तय किया है कि 2030 तक राजस्थान को देश का नंबर वन राज्य बनाना है।
पढ़ें पूरी खबर...
3. उमेश हत्याकांड में अतीक की प्रयागराज में पेशी, माफिया बोला- सुरक्षा को लेकर संतुष्ट हूं
गैंगस्टर अतीक अहमद को अहमदाबाद साबरमती जेल से प्रयागराज लाया जा रहा है। उससे उमेश पाल हत्याकांड में पूछताछ की जाएगी। अतीक पर हत्या की साजिश रचने का आरोप है। अतीक ने मीडिया से कहा, "मैं सुरक्षा को लेकर संतुष्ट हूं। कोर्ट से जो फैसला होगा वह मानेंगे।"
इससे पहले साबरमती जेल के बाहर अतीक ने कहा, "मेरी तबीयत ठीक नहीं है। मुझे मारने के लिए ले जा रहे हैं।"
अतीक आज शाम तक प्रयागराज पहुंचेगा। पुलिस उसे कोर्ट में पेश करके पूछताछ के लिए उसकी रिमांड मांगेगी। उध, उमेश पाल की पत्नी जया पाल ने कहा, "मेरी मांग है कि जिस तरह अतीक ने मेरे पति को मारा, उसे भी मारा जाए, उसे बख्शा नहीं जाना चाहिए।"
इससे पहले, 26 मार्च को भी UP पुलिस उसे प्रयागराज लाई थी। तब उमेश पाल अपहरण केस में उसे उम्रकैद की सजा हुई थी।
पढ़ें पूरी खबर...
4. चेन्नई-कोलकाता में मैच खेलना चाहता है PAK, इस बार वर्ल्ड कप में 10 टीमें हिस्सा लेंगी
पाकिस्तान ने ICC से कोलकाता और चेन्नई में वनडे क्रिकेट वर्ल्ड कप खेलने की इच्छा जाहिर की है। सूत्रों ने बताया है कि इस बारे में बातचीत अभी ICC के लेवल पर हो रही है। वर्ल्ड कप 5 अक्टूबर से शुरू हो सकता है, इसके लिए 12 वेन्यू शॉर्टलिस्ट किए गए हैं। इनमें चेन्नई और कोलकाता भी शामिल हैं। बाकी 10 वेन्यू अहमदाबाद, लखनऊ, मुंबई, राजकोट, बेंगलुरु, दिल्ली, इंदौर, गुवाहाटी, हैदराबाद और धर्मशाला हैं।
टूर्नामेंट 46 दिनों तक चलेगा और तीन नॉकआउट सहित 48 मैच खेले जाएंगे। इस बार वर्ल्ड कप में 10 टीमें हिस्सा लेंगी। उधर, BCCI और PCB के बीच इस समय एशिया कप की शेड्यूलिंग को लेकर खींचतान चल रही है। BCCI ने साफ कर दिया है कि भारतीय टीम एशिया कप के लिए पाकिस्तान का दौरा नहीं करेगी। भारत चाहता है कि एशिया कप किसी न्यूट्रल वेन्यू पर हो।
पढ़ें पूरी खबर...
5. IMF ने 0.20% घटाया भारत की GDP ग्रोथ का अनुमान, ये RBI के अनुमान से काफी कम
इंटरनेशनल मॉनेटरी फंड (IMF) ने वित्त वर्ष 2023-24 के लिए भारत का GDP ग्रोथ अनुमान 0.20% घटा दिया है। इस दौरान GDP 5.9% की दर से बढ़ने की उम्मीद जताई गई है। पहले IMF ने GDP 6.1% की दर से बढ़ने की उम्मीद जताई थी। IMF का ये पूर्वानुमान RBI के अनुमान से काफी कम है। रिजर्व बैंक ने देश की GDP ग्रोथ 6.5% रहने का अनुमान जताया है।
वर्ल्ड बैंक भी देश की अर्थव्यवस्था 6.3% की रेट से बढ़ने का अनुमान जता चुका है। IMF ने चीन के GDP ग्रोथ अनुमानों में कोई बदलाव नहीं किया है। हालांकि IMF ने ग्लोबल इकोनॉमी के फोरकास्ट को घटा दिया है। I IMF को लगता है कि ग्रोथ 2022 में 3.4% से धीमी होकर 2023 में 2.8% हो जाएगी। जनवरी में IMF ने 2.9% का ग्रोथ अनुमान लगाया था।
पढ़ें पूरी खबर...
आज का कार्टून BY मंसूर नकवी...
कुछ अहम खबरें हेडलाइन में...
खबर लेकिन हटके...
चीफ जस्टिस ने वकील को फटकारा, चंद्रचूड़ बोले- मेरे साथ ये चाल मत चलो
CJI डी वाई चंद्रचूड़ अदालत में एक वकील के व्यवहार पर नाराज हो गए। उन्होंने नाराजगी जताते हुए कहा कि मेरी अथॉरिटी के साथ खिलवाड़ न करें। दरअसल, वकील ने CJI से मांग की कि उसके केस की सुनवाई की तारीख पहले रखी जाए। हालांकि, चीफ जस्टिस ने कहा कि मामला पहले से ही 17 अप्रैल को सुनवाई के लिए लिस्टेड है।
इस पर वकील ने कहा- अगर अनुमति हो तो मैं दूसरी बेंच के सामने मामले की सुनवाई चाहता हूं। इस पर CJI ने कहा- मेरे साथ ये चाल मत चलो। आप पहले केस को यहां और फिर जल्दी तारीख पाने के लिए कहीं और नहीं जा सकते। बेंच के मूड को भांपते हुए वकील ने माफी मांगी। इस पर CJI ने कहा कि हम आपको माफ कर रहे हैं, लेकिन मेरी अथॉरिटी के साथ खिलवाड़ न कीजिए। पढ़ें पूरी खबर...
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...